ג'ייסון אייזקס

ביוגרפיה

אייזקס נולד בליברפול שבאנגליה, השלישי מארבעת ילדים. סביו יהודים ממוצא מזרח אירופי. הוריו בסופו של דבר עלו לישראל. כילד גדל במסגרת הקהילה היהודית בליברפול. הוא למד בבית ספר יהודי ובמוסד תלמוד תורה.
בגיל 11 עבר אייזקס עם משפחתו לצפון-מערב לונדון, שם למד בבית ספר "הברדשר". הוא מכנה את ילדותו "הכנה" לדמויות הרשעים והנבלים שאותם גילם אייזקס במרבית הקריירה שלו. אייזקס פגש את אשתו אמה יואיט (במאית סרטים תיעודיים של רשת ה-BBC) ב-1988, כשלמדו בבית הספר המלכותי המרכזי לדיבור ולדרמה. להם שתי בנות, לילי (2002) ורובי (2005).
אייזקס הוא יהודי-חילוני, בעבר הצהיר בהומור על כך שהוא מכנה את עצמו "אדם יהודי שכמעט לא עושה אף מעשה יהודי במהלך חייו".

קריירה

תפקידו הראשון היה בסרט "הבחור הגבוה" בשנת 1989. אייזקס קיבל הכרה ציבורית בעיקר בזכות הופעות בטלוויזיה הבריטית, בהן ברשת ITV בסדרה "עיר הבירה" (1989), וברשת BBC בסדרה "Civvies" ‏(1992). כמו כן הופיע בתפקידי אורח בסדרות הבריטיות הפופולריות "טאגארט" ו"המפקח מורס".
אייזקס הופיע גם על בימות התיאטרון, בין השאר גילם בשנים 1992–1993 את היהודי ההומוסקסואל המתוסבך לואיס איירונסון בהצגה זוכת פרס פוליצר "מלאכים באמריקה" מאת המחזאי היהודי-אמריקאי (שזכה גם הוא בפרס) טוני קושנר.
ב-1996 שיחק אייזקס בתפקיד קטן בסרט ההרפתקאות "לב הדרקון". תפקידו המשמעותי הראשון בהוליווד היה בסרט האימה "סיוט בקצה האופק" ב-1997.
שנה לאחר מכן השתתף אייזקס בשובר הקופות של מייקל ביי "ארמגדון", בסרט גילם אייזקס את דוקטור רונלד קווינסי. באותה שנה שיחק בסרט המדע בדיוני "חייל קטלני" ובקומדיית המתח "להתגרש מג'ק".
ב-1999 השתתף בדרמה "סוף הרומן". בשנת 2000 שיחק בסרט המלחמה של רולנד אמריך, "הפטריוט", בסרט גילם אייזקס את קולונל ויליאם טאבינגטון. גם בשנת 2001 שיחק אייזקס בדרמת מלחמה, "בלאק הוק דאון"; בסרט גילם אייזקס את דמותו של קפטן מייק סטיל, מפקד הכוחות של יחידת הריינג'רס של צבא ארצות הברית במהלך קרב מוגדישו. כמו כן שיחק בקומדיה הרומנטית "נובמבר המתוק".
בשנת 2002 גילם את דמותו הספרותית של לוציוס מאלפוי בסרט "הארי פוטר וחדר הסודות". אייזקס גם שיחק בקומדיית האקשן "טוקסידו". ב-2003 גילם את קפטן הוק בעיבוד המודרני לסרט "פיטר פן". בשנת 2005 חזר אייזקס לגלם את דמותו של לוציוס מאלפוי בסרט הרביעי בסדרת סרטי הפנטזיה האפית הארי פוטר, "הארי פוטר וגביע האש".
בשנת 2006 קיבל אייזקס מועמדות לפרס גלובוס הזהב על תפקידו בסדרה הבריטית "The State Within". באותה שנה שיחק בדרמה הקומית "חברות עם כסף" לצד ג'ניפר אניסטון.
ב-2007 השתתף אייזקס בסרט נוסף בסדרת הארי פוטר, הארי פוטר ומסדר עוף החול, בסרט המשיך אייזקס לגלם את דמותו של לוציוס מאלפוי, ולאחר העדרות של סרט בסדרה הוא חזר לתפקיד בסרט השביעי שפוצל לשני חלקים שיצאו ב-2010 ו-2011.
ב-2012 גילם את דמותו של הבלש מייקל בריטון בדרמה האמריקאית "להתעורר".
בשנת 2013 שיחק במותחן הפשע "ירייה אחת" את דמותו של וויילון בכיכובו של סם רוקוול. בשנת 2014 שיחק בדרמת המלחמה "שדה נעליים אבודות" לצד לורן הולי, ובסרט "אחרי הנפילה" של הבמאי הישראלי סער קליין. 
ב-2015 הגיע לישראל, כדי לשחק את סוכן הבולשת הפדרלית פיטר קונלי בסדרה "דיג".
בשנת 2016 שיחק בדרמת הפשע "המסתנן" לצידם של בראיין קראנסטון, ג'ולייט אוברי, בנג'מין בראט, ודיאן קרוגר.
בשנת 2017 שיחק בסרט המסתורין "תרופה לבריאות" בבימויו של גור ורבינסקי, בסאטירה הפוליטית "סטלין מת!", וכן דיבב בסרט האנימציה "משפחה בהחלפה". בשנת 2019 שיחק בסרט "מלון מומבאי". בשנת 2017 היה לאחד מכוכבי הסדרה החדשה ביקום מסע בין כוכבים, כששיחק את מפקדה של ספינת החלל דיסקברי, קפטן גבריאל לורקה. 
בשנת 2009 היה מועמד לפרס באפט"א על תפקידו בסדרת הטלוויזיה "The Curse of Steptoe".